Geen lesings by UK, sê VSRStudente en personeel het Vrydag ŉ stille betoging op die trappe voor die Jameson-saal gehou, en plakkate rondgeswaai met versoeke dat akademiese aktiwiteit moet hervat (30 September 2016) Foto: Ashraf Hendricks, GroundUp Die Universiteit van Kaapstad (UK) se Verteenwoordigende Studenteraad (VSR) het studente gewaarsku om nie Maandag na hul klasse terug te keer nie, nadat die universiteitsraad beslis het dat lesings sal hervat te midde van betogings oor studentegelde. Die VSR het Sondag in ŉ verklaring gesê hy ondersteun nie die raad se besluit om die universiteit weer oop te maak nie. “Ons ondersteun of moedig studente nie aan om Maandag terug te keer klas toe nie, met die teenwoordigheid van privaat sekuriteit en sonder behoorlike gesprekke tussen alle belanghebbendes met ŉ duidelike oplossing nie.” Die veiligheid van studente en personeel kan bedreig word, aangesien dit nog steeds nie duidelik is of die universiteitbestuur enige vordering gemaak het wat die betogers en die “interdik- en tribunaalproses” betref nie, het die VSR bygevoeg. “Dit sou oneerlik wees van ons as ons studente sou aanmoedig om terug te keer, wetend dat die spanning tussen belanghebbendes voortduur, wat beteken dit is nie ŉ voordelige omgewing vir studente om behoorlik hul studies te hervat nie,” het die VSR gesê. Volgens die VSR het die universiteit ook “ŉ gebrek aan toewyding om die vraag na gratis hoër onderrig te ondersteun en die regering word gemaan om dringend ŉ duidelike toewyding te toon”. Studente en personeel het Vrydag ŉ stille betoging op die trappe voor die Jameson-saal gehou, en plakkate rondgeswaai met versoeke dat akademiese aktiwiteit moet hervat. Intussen het bestuur van die Universiteit van die Witwatersrand Sondag aangedui dat personeel Maandag sal terugkeer werk toe en lesings sal Dinsdag by dié universiteit hervat. Lees meer. Universiteite word geteister deur betogings oor studentegelde en studente eis gratis hoër onderwys. Die betogings het weer opgevlam nadat Blade Nzimande, minister van hoër onderwys, aangekondig het dat studentegelde met ŉ maksimum van 8% in 2017 sal styg. Lees alle vorige berigte oor studentebetogings op Maroela Media.